钦定古今图书集成/理学汇编/学行典/第121卷 > 薛瑄读书录 > 《论心》
## 钦定古今图书集成/理学汇编/学行典/第121卷 > 薛瑄读书录 > 《论心》

心者，气之灵而理之枢也。人心通贯天地之心，
心所具之理为太极，心之动静为阴阳，在人始有
心之名，在天则浑然是理。理具于人心，乃可言心统
性情。朱子言“人心最灵，而有以通贯乎性命之全
体。”心，性命，一理也，万起万灭，而本体湛然有常者，
其心之谓欤？如来旦将早作，而中夜屡寐屡寤，警
惕不安者，心之“神明使然也。耳目口鼻各专一事，
而心则无不通，四方八面之声无不闻者，窍虽在
耳，神则在心，不行而至，不疾而速，心之谓欤。”“视其
色”在目，而知其色之理在心；“听其声”在耳，而知其声
之理在心；“食其味”在口，而知其味之理在心；“闻其香”
在鼻，而知其香之理在心。此心所以为一身之主宰
也。心统性情，张子就人心说。心体无穷，故于性情
无不统。天道流行，命也，命赋于人，性也，性与心俱
生者也。性体无为，人心有觉，故心统性情。心统性之
静气，未用事，心正则性亦善。心统情之动气，已用事，
心正则情亦正，心有不正，则情亦不正矣。性纯是
理，故有善而无恶。心杂乎气，故不能无善恶。朱子曰：
“心比理则微有迹，比气则又灵。”又曰：“心是气之精爽。”
《程子》曰：“有是心则有是迹。”王通言：“心迹之判，便是
乱道。”以此而观，心迹既不可判，则人为善之迹固出
于心，而为恶之迹亦出于心也明矣。人惟一心，操
之为君子，放之为小人，天命、性道德，皆天理也。分
而言之，自其出于天者谓之天命，元亨利贞是也。天
命赋于人者谓之性，仁义礼智是也。率性而行，莫不
各有仁义礼智父子君臣夫妇长幼之道，所谓道也。
行是道而得仁义礼智之性于心，所谓德也。合而言
之，莫非天理也。然所以具天命之性，行率性之道，得
仁义礼智之德，全天理之体用者，皆本于心。故《张子》
曰：“心统性情。”